Man vas ná bejaarde vrou se verdwyningPamela Burns Kapt. Mduduzi Godlwana, woordvoerder van die polisie, het gesê Pamela Burns word van Vrydagaand vermis. Haar motor was ook soek. Volgens Godlwana is die motor egter Saterdag in Mthatha gevind nadat dit in ŉ ongeluk betrokke was. Die motor het nie meer die oorspronklike nommerplaat opgehad nie. Godlwana het gesê ŉ man wat in die motor was, is in hegtenis geneem. Die verdagte het glo ŉ tweede verdagte uitgewys, maar laasgenoemde is ná ondervraging vrygelaat. Die man wat in die motor gevind is, het glo aan polisiebeamptes erken dat hy Burns vermoor het. Volgens Godlwana word die verdagte tans van Mthatha na Port St. Johns vervoer waar hy glo Burns se liggaam aan die polisie sal uitwys. Die Daily Dispatch het vroeër berig dat Burns se seun agtergekom het sy ma word vermis nadat daar glo Saterdag by twee verskillende geleenthede gepoog is om geld van haar bankrekening te onttrek.